31979L0488
L 128/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА КОМИСИЯТА
от 18 април 1979 година
за привеждане в съответствие с техническия прогрес на Директива 74/483/ЕИО на Съвета за сближаване на законодателствата на държавите-членки относно външните изпъкналости на моторните превозни средства
(79/488/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската икономическа общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и на техните ремаркета (1), последно изменена с Директива 78/547/ЕИО (2), и по-специално членове 11, 12 и 13 от нея,
като взе предвид Директива 74/483/ЕИО на Съвета от 17 септември 1974 г. за сближаване на законодателствата на държавите-членки относно външните изпъкналости на моторните превозни средства (3),
като има предвид, че с оглед на придобития опит и постиженията на техническия прогрес, понастоящем е възможно изискванията да се направят по-строги и по-пригодени към действителните условия на изпитване;
като има предвид, че багажниците, рафтовете за превоз на ски-екипировка и радиоприемателните и радиопредавателните антени са вече обект на пазарно предлагане, самостоятелно или след инсталиране на същите на превозните средства; като има предвид, че доколкото е възможно да бъдат проверени, преди да са монтирани на превозните средства, тяхното свободно движение може да бъде улеснено от въвеждането на процедура за типово одобрение на ЕИО за такива системи в качеството им на обособени технически възли по смисъла на член 9а от Директива 70/156/ЕИО;
като има предвид, че разпоредбите от настоящата директива съответстват на становището на Комитета за привеждане в съответствие с техническия прогрес на директивите, насочени към премахване на техническите бариери пред търговията в сектора на моторните превозни средства,
ПРИЕ НАСТОЯЩАТА ДИРЕКТИВА:
Член 1
Директива 74/483/ЕИО се изменя, както следва:
1.
Членове 2, 3 и 4 се заменят със следните членове:
„Член 2
Никоя държава-членка не може на основания, свързани с външните изпъкналости, да отказва да издава типово одобрение на ЕИО или национално типово одобрение на превозно средство, или на багажници, рафтове за превоз на ски-екипировка или на радиоприемателни или радиопредавателни антени, в качеството им на обособени технически възли, ако:
-
превозното средство удовлетворява изискванията от приложения I и II по отношение на външните изпъкналости,
-
багажниците, рафтовете за превоз на ски-екипировка и радиоприемателните и радиопредавателните антени, в качеството им на обособени технически възли по смисъла на член 9а от Директива 70/156/ЕИО, удовлетворяват изискванията от приложение I.
Член 3
1. Никоя държава-членка не може на основания, свързани с външните изпъкналости, да отказва или да забранява регистрацията, продажбата, въвеждането в експлоатация или употребата на което и да е превозно средство, ако външните изпъкналости удовлетворяват изискванията от приложения I и II.
2. Никоя държава-членка не може на основания, свързани с външните изпъкналости, да забранява пускането на пазара на който и да било багажник, рафт за превоз на ски-екипировка и радиоприемателна или радиопредавателна антена, в качеството му/ѝ на обособен технически възел по смисъла на член 9а от Директива 70/156/ЕИО, ако същият/същата съответства на типа, за който е било предоставено типово одобрение по смисъла на член 2.
Член 4
Държавата-членка, издала типовото одобрение, предприема необходимите мерки, за да гарантира своята информираност относно възможните изменения на един от елементите или на една от характеристиките, посочени в приложение I, точка 2.2. Компетентните органи на тази държава преценяват целесъобразността от провеждането на нови изпитвания върху изменения тип и изготвянето на нов изпитвателен протокол. Ако тези изпитвания покажат, че не са удовлетворени изискванията на настоящата директива, изменението не се разрешава.“
2.
Приложения I, II и III към Директива 74/483/ЕИО се изменят в съответствие с приложението към настоящата директива.
Член 2
1. Считано от 1 януари 1980 г. държавите-членки, на основания, свързани с външните изпъкналости, не могат:
-
да забраняват, по отношение на даден тип моторни превозни средства, издаването на типово одобрение на ЕИО, издаването на копие от сертификата, предвиден в член 10, параграф 1, последно тире от Директива 70/156/ЕИО, или издаването на национално типово одобрение, или
-
да забраняват издаването на типово одобрение на ЕИО за багажници, рафтове за превоз на ски-екипировка и радиоприемателни и радиопредавателни антени, в качеството им на обособени технически възли по смисъла на член 9а от Директива 70/156/ЕИО, или
-
да забраняват въвеждането в експлоатация на превозни средства,
ако външните изпъкналости на съответния тип превозни средства, съответните превозни средства или горепосочените обособени технически възли удовлетворяват изискванията от Директива 74/483/ЕИО, последно изменена с настоящата директива.
2. Считано от 1 октомври 1981 г., държавите-членки:
-
повече не могат да издават сертификата, предвиден в член 10, параграф 1, последно тире от Директива 70/156/ЕИО, по отношение на даден тип превозни средства, външните изпъкналости на който не удовлетворяват изискванията от Директива 74/483/ЕИО, последно изменена с настоящата директива,
-
могат да отказват издаването на национално типово одобрение за даден тип превозни средства, ако неговите външни изпъкналости не удовлетворяват изискванията от Директива 74/483/ЕИО, последно изменена с настоящата директива.
3. Считано от 1 октомври 1983 г., държавите-членки могат да забраняват въвеждането в експлоатация на което и да било превозно средство, ако неговите външни изпъкналости не удовлетворяват изискванията на Директива 74/483/ЕИО, последно изменена с настоящата директива.
4. Преди 1 януари 1980 г. държавите-членки въвеждат в сила разпоредбите, необходими за привеждане в съответствие с настоящата директива и незабавно уведомяват Комисията за това.
Член 3
Адресати на настоящата директива са държавите-членки.
Съставено в Брюксел на 18 април 1979 година.